b'\n_START_ARTICLE_\nIlju\xc5\xa1in Il-62\n_START_PARAGRAPH_\nIl-62 (rus. \xd0\x98\xd0\xbb-62, pagal NATO kodifikacij\xc4\x85 Classic)\xc2\xa0\xe2\x80\x93 tarybinis keleivinis reaktyvinis l\xc4\x97ktuvas ypa\xc4\x8d ilgiems skryd\xc5\xbeiams, sukurtas 1960\xc2\xa0m. Ilju\xc5\xa1ino konstruktori\xc5\xb3 biure. Pirmasis skrydis \xc5\xa1iuo l\xc4\x97ktuvu \xc4\xafvyko 1963\xc2\xa0m. sausio 2 d. Keleivius skraidina nuo 1967\xc2\xa0m._NEWLINE_Antros kartos reaktyvinis l\xc4\x97ktuvas Il-62 buvo pirmasis tarybinis l\xc4\x97ktuvas galintis be nut\xc5\xabpimo atlikti tarpkontinentinius skryd\xc5\xbeius, juo pasiekta keletas pasaulini\xc5\xb3 grei\xc4\x8dio ir skryd\xc5\xbeio nuotolio rekord\xc5\xb3. Keliolika met\xc5\xb3 Il-62 buvo TSRS \xe2\x80\x9el\xc4\x97ktuvas Nr.1\xe2\x80\x9c, skraidin\xc4\x99s \xc5\xa1alies vadovus._NEWLINE_Savo konstrukcija l\xc4\x97ktuvas pana\xc5\xa1us \xc4\xaf brit\xc5\xb3 Vickers VC10.\n_START_SECTION_\nEksploatacija\n_START_PARAGRAPH_\nIl-62 serijiniu b\xc5\xabdu buvo gaminami 1969\xe2\x80\x931995\xc2\xa0m. Kazan\xc4\x97s aviacijos gamykloje. Pastatyta 290 toki\xc5\xb3 l\xc4\x97ktuv\xc5\xb3. Paskutinis egzempliorius (borto Nr.2357711) pastatytas 2004\xc2\xa0m. Sudano vyriausyb\xc4\x97s u\xc5\xbesakymu. Eksportui pagamintas 81 l\xc4\x97ktuvas socialistinio bloko \xc5\xa1alims: Angolai, Kubai, Vengrijai, VDR, Kor\xc4\x97jos LDR, Kinijai, Mozambikui, Lenkijai, \xc4\x8cekoslovakijai._NEWLINE_\xc5\xa0is l\xc4\x97ktuvas paskutiniame XX a. de\xc5\xa1imtmetyje moraliai paseno, kuro kiekis, skai\xc4\x8diuojant vienam keleiviui, buvo pernelyg didelis, tod\xc4\x97l nerentabilus. Aeroflot l\xc4\x97ktuv\xc5\xb3 Il-62 atsisak\xc4\x97 2005\xc2\xa0m., nuo 2008\xc2\xa0m. Rusijoje jie nebenaudojami reguliariam keleivi\xc5\xb3 perve\xc5\xbeimui._NEWLINE_2009\xc2\xa0m. prad\xc5\xbeioje buvo eksploatuojami 39 Il-62 l\xc4\x97ktuvai: 20 Rusijoje, 10 Kazachstane, 4 KLDR, 2 Kuboje ir Ukrainoje bei 1 Sudane. L\xc4\x97ktuvai aptarnauja vyriausybes, skraido u\xc5\xbesakomaisiais reisais bei pristato krovinius.'